text: Farvel til sulky og hest
  04 december 2015 kl. 17.05
  Efter 45 år i travsportens tjeneste bliver banen i Billund lukket.
  -Det er trist og berører utrolig mange mennesker, lige fra vores ansatte, de professionelle, beslagsmede, dyrlæger, gæster samt mange andre, der har haft sin daglige gang på travbanen.
  Sådan lyder det fra travbanens direktør Christian Hundebøl, der konstaterer, at kun et mirakel kan redde travbanen.
  Efter et møde torsdag blev det besluttet, at økonomien ikke længere er god nok til at bevare en travbane i Billund. Travbanen kunne fremover se frem til at få færre penge i driftstilskud og præmiepenge.
   Også formanden for Billund Travklub er skuffet over, at travbanen må lukke.
  -Det kommer jo også til at betyde, at alle medlemmer skal til at finde ud af, om de vil fortsætte, eller de vil lukke ned, siger Flemming Raundahl til TV SYD.
  Som situationen er nu, så løber hestene på banen for sidste gang 30. december  2015.
  
  